Atès que entre els objectius del distintiu de garantia de qualitat ambiental cal destacar que s'ha de proporcionar als consumidors i usuaris una informació millor i més fiable sobre la qualitat ambiental dels productes i serveis que els orienti en les seves decisions d'ús o de compra;
Tenint en compte que la pell és un producte natural i renovable i que dins d'aquest sector els seus transformats poden formar una categoria de productes prou àmplia adreçada tant al consumidor final com a productes intermedis;
Atès que cal fomentar la reducció de la incidència ambiental dels processos de transformació de la pell i amb l'objectiu de sostenir els constants esforços realitzats per mantenir i millorar la qualitat del medi ambient, i minimitzar al mateix temps les incidències de la contaminació generada per la producció de residus;
D'acord amb el Decret 316/1994, de 4 de novembre, sobre l'atorgament del distintiu de garantia de qualitat ambiental per la Generalitat de Catalunya, modificat posteriorment pel Decret 296/1998, de 17 de novembre, pel qual s'amplia l'àmbit del distintiu de garantia de qualitat ambiental als serveis, i amb la finalitat de promoure la fabricació, la comercialització, l'ús i el consum de productes de cuir que minimitzin l'impacte ambiental en els seus processos de producció;
En ús de les facultats que m'atorga l'article 5 del citat Decret, d'acord amb l'informe previ del Consell de Qualitat Ambiental,
Definir la categoria i els criteris de qualitat ambiental dels diferents tipus de cuirs per optar al distintiu de garantia de qualitat ambiental, que es regeixen pels apartats següents:
1.1 Els productes inclosos en aquesta categoria són tots aquells productes del mercat derivats del cuir, finals o intermedis, des de la pell adobada fins al producte final acabat.
S'entenen com a tal els cuirs provinents del procés d'adobament, que es defineix a l'apartat 1 de l'annex.
La categoria de producte està formada per les dues subcategories que s'indiquen a continuació:
Pertanyen a aquesta subcategoria les pells adobades i acabades una vegada tractades per les fàbriques d'adobats.
Inclou tots aquells cuirs que s'han transformat en objectes concrets.
Són exemples de la subcategoria els productes de confecció (vestits de pell i cortines) i els productes de marroquineria (cinturons, portamonedes, bosses de mà, maletes i altres articles de talabarder).
1.2 Queden exclosos d'aquesta categoria tots aquells productes derivats de la pell que tinguin categoria pròpia dins del sistema d'etiqueta ecològica de la Unió Europea i també els productes de pelleteria que compleixin completament la definició de l'apartat 1.5 de l'annex.
Els criteris mediambientals s'aplicaran exclusivament als cuirs continguts en el producte final, però no als complements, entenent com a tals les parts metàl·liques, plàstiques o d'altres materials aliens a la pell.
Poden sol·licitar el distintiu de garantia de qualitat ambiental els fabricants amb instal·lacions industrials emplaçades a Catalunya i els distribuïdors de productes amb marca pròpia, o els fabricants amb instal·lacions industrials no emplaçades a Catalunya, sempre que els productes es comercialitzin a Catalunya.
Les propietats o característiques de qualitat ambiental específiques de la categoria de productes definida en l'apartat 1 s'avaluen segons els criteris i el sistema d'avaluació establerts a l'annex.
La definició de la categoria de productes i dels criteris específics per a aquesta categoria tenen un període màxim de validesa de tres anys a partir de la data de publicació d'aquesta resolució al Diari Oficial de la Generalitat de Catalunya.
A efectes administratius, el número de codi assignat a la categoria de productes és:
6.1 L'ús de la marca s'ha d'adequar a les especificacions indicades en les Normes gràfiques establertes pel Departament de Medi Ambient per a la utilització del distintiu de garantia de qualitat ambiental.
6.2 La llegenda que ha de figurar en el distintiu de garantia de qualitat ambiental és, per a la categoria de productes: "Cuir de baix impacte ambiental".
1.1 Pell en brut és la pell de l'animal, procedent de l'escorxador.
Aquest concepte també inclou la pell que ha estat sotmesa a un tractament de conservació.
És la matèria primera utilitzada en els processos de fabricació o transformació de la pell en brut en cuir.
1.2 El procés de fabricació consisteix en les diferents operacions que serveixen per transformar les pells en brut en cuir semiacabat o acabat.
El cuir prové de la pell d'animals domèstics, principalment oví, boví i cabrum, procedents de la ramaderia.
1.4 Pells acabades són les que han rebut la transformació i el tractament corresponent a les últimes fases del procés (acabats).
1.5 Productes de pelleteria: són les pells adobades que conserven el pèl i que pertanyen a espècies com visons, llúdries, guineus, martes, etc. que han estat criades i sacrificades només per a l'aprofitament de la pell.
—2 Criteris globals per a la categoria de productes
Per obtenir el distintiu de garantia de qualitat ambiental, el producte ha de complir els criteris especificats en aquest annex, els quals tenen per objectiu la fabricació o transformació dels productes de pell, mitjançant l'ús racional i l'estalvi de recursos, la minimització de residus i la reducció en la utilització de certes substàncies susceptibles de produir impactes ambientals significatius.
Si el producte es ven envasat, l'envàs del producte ha de seguir els principis establerts a la Llei 11/1997, de 24 d'abril, d'envasos i residus d'envasos.
2.2 Compliment de la legislació ambiental.
Totes les etapes de la fabricació i la distribució han de ser realitzades d'acord amb la legislació mediambiental vigent allà on es realitzin.
El producte ha de tenir una qualitat equivalent a la resta de productes de la mateixa categoria existents en el mercat i al mateix temps ha de complir els requeriments de la norma específica per a cada subcategoria de productes, en cas que aquesta existeixi.
Els cuirs hauran de superar les proves de qualitat següents:
Criteri de valoració: força superior a 30 newton/mm.
La verificació es realitzarà mitjançant l'aplicació de la norma IUP-8.
Resistència a la flexió en sec en condicions estàndard.
Criteri de valoració: el nombre de flexions que ha de suportar el cuir sense que s'apreciïn danys visibles serà superior a 20.000.
L'avaluació de conformitat la realitzarà l'entitat col·laboradora per assaig mitjançant l'aplicació de la norma IUP-20.
Criteri núm. 1: Contingut en metalls pesants.
Més de 10 ppm de cadascun dels metalls: arsènic, cadmi, coure i plom,
Més de 5 ppm de cadascun dels metalls: crom hexavalent i mercuri.
L'avaluació de conformitat la farà l'entitat col·laboradora per assaig mitjançant l'aplicació de la norma SLC 22 (IUC 18) de la International Union of Leather Technologist & Chemist Societies (IULTCS) i es realitzarà en el producte final (cuirs acabats i transformats).
Criteri núm. 2: aigües residuals en el processos humits de transformació del cuir.
Tal com es manifesta a l'apartat 2.2 de l'annex d'aquesta resolució, totes les etapes de producció han de ser realitzades d'acord amb la legislació mediambiental vigent on es duguin a terme.
Especialment, i tenint en compte que en el procés d'elaboració dels productes de cuir tenen lloc etapes de tractaments humits, i considerant l'impacte ambiental potencial d'aquestes activitats, el sol·licitant haurà d'informar de les empreses que fan els tractaments humits i que aquests es realitzen d'acord amb un comportament de bones pràctiques ambientals.
Per poder-les valorar, s'observaran els valors de DQO, matèries en suspensió i metalls pesants en les aigües residuals dels processos humits de la transformació de la pell en cuir.
Aquests valors hauran de ser, com a mínim, els fixats per l'administració competent en el permís d'abocament d'aigües residuals.
L'avaluació de conformitat es farà per declaració del fabricant prèvia comprovació de l'entitat col·laboradora, la qual, en cas de dubte raonable, realitzarà els assaigs d'aigües residuals adients.
Criteri núm. 3: Reducció dels residus durant el procés de producció i/o distribució.
La quantitat de residus produïda en el darrer any, en relació amb la producció i/o distribució total del sol·licitant, haurà de ser inferior en un 10% a les quantitats corresponents a la mitjana dels darrers tres anys.
L'avaluació de conformitat es realitzarà per declaració del sol·licitant prèvia comprovació de l'entitat col·laboradora.
Criteri núm. 4: Contingut en substàncies perilloses.
Els productes de cuir no podran contenir cap de les substàncies següents:
Pentaclorofenol, així com les seves sals i èsters.
En els tractaments de la pell no s'ha d'usar aquest compost.
El valor límit d'aquesta substància en el cuir no pot sobrepassar les 5 ppm.
L'avaluació de conformitat, la realitzarà l'entitat col·laboradora per assaig mitjançant l'aplicació de la norma DIN 53313.
En els processos de transformació de la pell, no es permet l'ús de colorants azoics que puguin produir amines aromàtiques cancerígenes si la quantitat que contenen d'aquestes és superior a 30 ppm.
Llistat de substàncies prohibides (núm. CAS):
Aquesta llista és susceptible de modificació conforme es vagin coneixent noves substàncies perilloses d'acord amb la legislació vigent.
L'avaluació de conformitat es farà per declaració del fabricant i, en cas de dubte raonable, l'entitat col·laboradora la realitzarà per assaig mitjançant l'aplicació de la norma DIN 53316.
A causa de les dificultats analítiques derivades del desenvolupament d'aquest mètode d'anàlisi, es recomana confirmar-ne el resultats amb una altra d'equivalent.
La concentració màxima de formaldehid per a tota la categoria de productes no pot superar les 150 ppm.
L'avaluació de conformitat, la realitzarà per assaig l'entitat col·laboradora mitjançant l'aplicació de la norma DIN 53315.
En cap de les diferents etapes de l'elaboració del producte s'han d'utilitzar substàncies que continguin compostos orgànics volàtils.
L'avaluació de conformitat es realitzarà per declaració del fabricant, que està obligat a portar un registre del tipus de substàncies amb dissolvents que utilitza.
Criteri núm. 5: Matèries minerals rentables.
El contingut de matèries minerals rentables en els cuirs no ha de superar l'1% en pes.
L'avaluació de conformitat, la realitzarà per assaig l'entitat col·laboradora segons el mètode de la IULTCS (IUC-6).
—3 Sistema d'avaluació de conformitat
El sol·licitant ha de presentar la sol·licitud per al distintiu de garantia de qualitat ambiental acompanyada de mostres del producte i de la documentació complementària que es descriu a continuació.
Per a l'avaluació de les sol·licituds i la comprovació del compliment dels criteris establerts a l'annex, s'ha de tenir en compte la implantació per part de l'empresa de sistemes reconeguts de gestió ambiental (EMAS o ISO 14001).
3.1.1 El sol·licitant ha de trametre a la Direcció General de Qualitat Ambiental un mínim d'una unitat de venda amb el seu corresponent envàs, si s'escau, a fi de comprovar el compliment del criteri d'envàs del producte.
S'entén per unitat de venda el producte tal com és adquirit pel consumidor.
Si el volum és excessiu, n'hi haurà prou amb la presentació de documentació tècnica del producte.
3.1.2 El sol·licitant ha de presentar a la Direcció General de Qualitat Ambiental una declaració en què garanteixi, sota la seva responsabilitat, que els productes per als quals sol·licita el distintiu són conformes a les mostres lliurades i al dossier tècnic, i compleixen els requisits exigits en la present Resolució.
3.2 Documentació complementària.
Els sol·licitants del distintiu per als productes inclosos en les dues subcategories han de trametre a la Direcció General de Qualitat Ambiental i a una entitat col·laboradora del Departament de Medi Ambient, degudament acreditada, un dossier tècnic, el contingut del qual s'especifica a continuació, que el sol·licitant ha de mantenir actualitzat durant el període de validesa del distintiu.
L'entitat col·laboradora ha d'examinar el dossier i comprovar en el centre de producció mitjançant inspecció que el producte és fabricat d'acord amb la documentació tècnica lliurada, i emetre'n el certificat corresponent.
a) Descripció general del producte.
El sol·licitant haurà d'especificar els percentatges de pell, el tipus de pell emprada i la resta de materials utilitzats en el producte final.
b) El llibre de registre de les coles emprades.
c) Esquemes del procés de producció amb les explicacions i descripcions adequades per a la seva comprensió.
d) Informes i resultats dels assaigs i les inspeccions realitzats.
e) Declaració mitjançant la qual s'especificarà especialment el país de procedència de la primera matèria emprada per a la producció amb còpia dels comprovants de compra.
El Departament de Medi Ambient es reserva el dret de visitar sense avís previ les instal·lacions de producció, amb llibertat d'accés al dossier tècnic actualitzat i als dossiers de fabricació i control de qualitat que consideri necessaris.
3.2.2 Certificats i normativa d'assaig a realitzar.
El sol·licitant ha de presentar en el moment de la sol·licitud els resultats dels assaigs i/o les inspeccions previstos per a cadascun dels criteris que han de ser realitzats i degudament signats per l'entitat col·laboradora del Departament de Medi Ambient.
Els mètodes d'assaig a emprar són els especificats en aquesta Resolució, si bé també se'n podran emprar d'altres, prèvia comunicació a la Direcció General de Qualitat Ambiental, sempre que en la documentació aportada quedi clara l'equivalència amb els mètodes especificats en aquesta Resolució.
3.3 Selecció de l'entitat col·laboradora.
Les anàlisis i els controls han de ser realitzats per una de les entitats col·laboradores del Departament de Medi Ambient degudament acreditades per a aquest camp d'actuació, una relació actualitzada de les quals es lliurarà al sol·licitant.
Si no n'hi ha, el Consell de Qualitat Ambiental pot avalar expressament i per a aquest supòsit concret una entitat imparcial.
Per a cuirs produïts fora de Catalunya, el sol·licitant ha de presentar els certificats corresponents emesos per una entitat degudament acreditada a la comunitat autònoma o país d'origen.
Els certificats dels resultats dels assaigs també poden ser realitzats per una entitat col·laboradora del Departament de Medi Ambient.